2. ปัจจัยความเสี่ยง

2.1 ความเสี่ยงจากความผันผวนของภาวะตลาดและภาวะเศรษฐกิจโดยรวม

รายได้หลักของบริษัทมาจากรายได้ค่าธรรมเนียมนายหน้าซื้อขายหลักทรัพย์ โดยในปี 2550 และ ปี
2551 บริษัทมีสัดส่วนรายได้จากค่านายหน้าซื้อขายหลักทรัพย์คิดเป็นร้อยละ 76.31 และ ร้อยละ
72.05 ของรายได้รวมตามลำดับ
ผลการดำเนินงานของธุรกิจดังกล่าวขึ้นอยู่กับปัจจัยภายนอกหลายประการที่อยู่นอกเหนือการควบคุมของบริษัท
เช่น ภาวะเศรษฐกิจ ความมั่นคงทางการเมือง
ความเคลื่อนไหวของตลาดเงินและตลาดทุนทั้งในและต่างประทศ และความเชื่อมั่นของนักลงทุน
เป็นต้น เพื่อเป็นการลดความเสี่ยงจากผลกระทบดังกล่าว
บริษัทมีนโยบายในการรักษาส่วนแบ่งการตลาดของการเป็นนายหน้าซื้อขายหลักทรัพย์ในส่วนของลูกค้าปัจจุบัน
และเน้นการขยายฐานรายได้ผ่านการให้บริการด้านอื่นๆ เช่น ธุรกิจยืมและให้ยืมหลักทรัพย์
ธุรกิจตัวแทนซื้อขายสัญญาซื้อขายล่วงหน้า และธุรกิจการจัดจำหน่ายตราสารอนุพันธ์นอกตลาด
และบริการด้านการเป็นตัวแทนสนับสนุนการขายและรับซื้อคืนหน่วยลงทุน เป็นต้น

2.2 ความเสี่ยงจากการการเปิดเสรีค่าธรรมเนียม

  ธุรกิจหลักทรัพย์เป็นธุรกิจที่มีการแข่งขันค่อนข้างสูงและมีแนวโน้มที่จะเพิ่มสูงขึ้น
  ซึ่งเป็นผลมาจากการเพิ่มขึ้นของจำนวนบริษัทที่ประกอบธุรกิจหลักทรัพย์
  ประกอบกับนโยบายของหน่วยงานกำกับดูแล
  เรื่องการปรับค่าธรรมเนียมการซื้อขายหลักทรัพย์เป็นลักษณะแบบต่อรองได้โดยเสรี
  ซึ่งจะมีผลตั้งแต่วันที่ 1 มกราคม 2555 เป็นต้นไป
  บริษัทฯตระหนักถึงผลกระทบจากเหตุการณ์ดังกล่าวที่คาดว่าเกิดขึ้นในอนาคต
  จึงมีแผนในการหาผู้ร่วมทุนทางกลยุทธ์ เพื่อเพิ่มขีดความสามารถในการแข่งขัน
  และเพิ่มความแข็งแกร่งในการดำเนินธุรกิจ อีกทั้งเป็นการเพิ่มศักยภาพในการให้บริการ
  และการขยายฐานลูกค้า เพื่อให้ครอบคลุมความต้องการของลูกค้าอย่างสมบูรณ์แบบ

2.3 ความเสี่ยงจากการพึ่งพาลูกค้ารายใหญ่หรือน้อยราย

  การพึ่งพามูลค่าการซื้อขายหลักทรัพย์ของฐานลูกค้ารายใหญ่หรือลูกค้าน้อยราย
  อาจส่งผลกระทบโดยตรงต่อรายได้ของธุรกิจนายหน้าซื้อขายหลักทรัพย์ซึ่งเป็นธุรกิจหลักของบริษัทฯ
  บริษัทฯจึงมีนโยบายลดความเสี่ยงจากการกระจุกตัวของกลุ่มลูกค้า
  โดยมีมาตรการขยายฐานลูกค้าหลักทรัพย์ให้กว้างขวางขึ้น
  โดยมีแผนเพิ่มสัดส่วนการลงทุนของนักลงทุนสถาบันภายในและต่างประเทศ
  และสนับสนุนให้มีการซื้อขายผ่านระบบออนไลน์ ซึ่งเป็นหนึ่งในช่องทางการตลาดที่มีศักยภาพ
  จากมาตรการควบคุมการซื้อขายหลักทรัพย์ที่กระจุกตัวอย่างต่อเนื่อง
  ทำให้รายได้ของบริษัทฯจากการซื้อขายหลักทรัพย์ของลูกค้า 10 รายแรกอยู่ในระดับที่เหมาะสม
  โดยในปี 2550 และ 2551 บริษัทฯมีสัดส่วนรายได้จากการซื้อขายหลักทรัพย์ของลูกค้า 10
  รายแรกอยู่ที่ร้อยละ 14.43 และ ร้อยละ 7.64 ตามลำดับ

2.4 ความเสี่ยงจากหนี้สงสัยจะสูญและหนี้สูญของลูกหนี้หลักทรัพย์

ความเสี่ยงในการเกิดหนี้สงสัยจะสูญและหนี้สูญของลูกหนี้หลักทรัพย์
เกิดได้จากลูกค้าที่กู้ยืมเงินเพื่อซื้อหลักทรัพย์
และลูกค้าที่ซื้อหลักทรัพย์ด้วยเงินสดแต่ไม่สามารถชำระเงินได้ภายในระยะเวลาที่กำหนด บริษัทฯ
ได้กำหนดแนวทางการปฏิบัติในการควบคุมความเสี่ยงจากการให้กู้ยืมเพื่อซื้อหลักทรัพย์
โดยมีการพิจารณาอนุมัติวงเงินที่เหมาะสมกับฐานะการเงินและจัดให้มีการทบทวนวงเงินให้เหมาะสมกับฐานะการเงินและพฤติกรรมการซื้อขายของลูกค้าในปัจจุบันอย่างสม่ำเสมอ
นอกจากนี้บริษัทมีกระบวนการคัดเลือกหลักทรัพย์ที่อนุญาตให้ซื้อในบัญชีมาร์จิ้น (Marginable
Securities) และการกำหนดอัตรามาร์จิ้นขั้นต้น (Initial Margin) อย่างเหมาะสม รวมทั้ง
มีมาตรการบริหารความเสี่ยงเกี่ยวกับการกู้ยืมเพื่อซื้อหลักทรัพย์ที่ผ่านการเห็นชอบจากคณะอนุกรรมการบริหารความเสี่ยงเช่น
นโยบายการควบคุมการกระจุกตัวของหลักทรัพย์ การกำหนดสัดส่วนการให้กู้ยืมแก่ลูกค้าแต่ละราย
และทุกรายรวมกัน และการประเมินความเสี่ยงของหลักทรัพย์ที่อนุญาตให้ซื้อในบัญชีมาร์จิ้น
ซึ่งอยู่ภายใต้การควบคุมและติดตามอย่างใกล้ชิดของสำนักบริหารความเสี่ยง

2.5 ความเสี่ยงจากกิจการที่ปรึกษาการจัดจำหน่ายหลักทรัพย์และที่ปรึกษาทางการเงิน

การให้บริการธุรกิจจัดจำหน่ายหลักทรัพย์และรับประกันการจัดจำหน่ายมีความเสี่ยงในกรณีที่บริษัทฯไม่สามารถจัดจำหน่ายหลักทรัพย์ได้หมดตามที่รับประกันการจัดจำหน่ายไว้ได้
หรือความผันผวนของภาวะตลาดหลักทรัพย์ฯทำให้นักลงทุนไม่ตัดสินใจจองซื้อหลักทรัพย์
บริษัทฯมีแนวทางลดความเสี่ยงจากภาวะดังกล่าว
โดยจัดให้มีการวิเคราะห์ข้อมูลของบริษัทผู้เสนอขายหลักทรัพย์ วิเคราะห์สภาวะตลาดหลักทรัพย์ฯ
ความน่าสนใจของหมวดธุรกิจของหลักทรัพย์ที่จัดจำหน่าย
รวมทั้งความต้องการของนักลงทุนที่มีต่อหลักทรัพย์ดังกล่าวก่อนการพิจารณารับงานและมีการพิจารณาอนุมัติสัดส่วนที่บริษัทฯจะรับประกันการจัดจำหน่ายอย่างเหมาะสม

2.6 ความเสี่ยงจากการลงทุน

บริษัทฯ มีการบริหารเงินลงทุนในหลักทรัพย์ทางการเงินที่หลากหลาย
เพื่อกระจายความเสี่ยงด้านตลาดที่อาจเกิดขึ้นจากการเปลี่ยนแปลงของราคาหลักทรัพย์
และอัตราดอกเบี้ยของตลาด การบริหารเงินลงทุนจะอยู่ภายใต้เงื่อนไข
และข้อกำหนดการลงทุนที่ผ่านการพิจารณาอนุมัติโดยคณะกรรมการบริษัทฯ
โดยมีมาตรการบริหารความเสี่ยงจากการลงทุนโดยการกำหนดอำนาจการอนุมัติไว้ตามลำดับขั้นของวงเงิน
การจำกัดระดับความเสี่ยงที่ยอมรับได้ เช่น การจำกัดวงเงินการลงทุนรวม
การจำกัดวงเงินลงทุนในแต่ละกลุ่มอุตสาหกรรม การจำกัดวงเงินลงทุนในแต่ละบริษัท
และการจำกัดผลขาดทุน เป็นต้น
โดยมีสำนักบริหารความเสี่ยงที่มีความเป็นอิสระและสามารถควบคุมการลงทุนได้อย่างใกล้ชิด
เมื่อมีการละเมิดลิมิตต่างๆที่ได้กำหนดไว้
สำนักบริหารความเสี่ยงจะรายงานผลกระทบให้แก่คณะอนุกรรมการบริหารความเสี่ยงได้รับทราบโดยทันที

2.7 ความเสี่ยงเกี่ยวกับการออกหุ้นกู้อนุพันธ์

บริษัทฯ (ผู้ออกหุ้นกู้อนุพันธ์) มีการบริหารความเสี่ยงของหุ้นกู้อนุพันธ์ โดยประยุกต์ใช้ทฤษฎี
Black-Scholes เพื่อคำนวณหาค่าพารามิเตอร์ (ค่า Greek Letters ซึ่งได้แก่ Delta,
Gamma, Vega, Theta, และ Rho)
ซึ่งจะนำมาใช้ในการป้องกันความเสี่ยงตามกระบวนการป้องกันความเสี่ยงแบบ Delta Hedging
ทั้งนี้ ข้อกำหนดของประกาศคณะกรรมการกำกับหลักทรัพย์และตลาดหลักทรัพย์ที่ กย.31/2549
ระบุว่ามูลค่าการไถ่ถอนรวมที่ผู้ลงทุนรายย่อยจะได้รับต้องไม่ต่ำกว่าร้อยละ 80 
ของมูลค่าหุ้นกู้อนุพันธ์ที่ตราไว้ ดังนั้น หากบริษัทฯ
พบว่าหุ้นกู้อนุพันธ์มีมูลค่าลดลงมาต่ำกว่าหรือเท่ากับร้อยละ 85 ของมูลค่าหุ้นกู้อนุพันธ์ที่ตราไว้ ณ
เวลาใดเวลาหนึ่งตลอดช่วงอายุของสัญญาหุ้นกู้อนุพันธ์ บริษัทฯ
ขอสงวนสิทธิในการจำกัดความเสี่ยงโดยทำการเรียกไถ่ถอนหุ้นกู้อนุพันธ์ของผู้ลงทุนรายย่อยนั้นๆ
ก่อนกำหนด ทั้งนี้ มูลค่าการไถ่ถอนหุ้นกู้อนุพันธ์ที่ผู้ถือหุ้นกู้อนุพันธ์ได้รับจะมากกว่าหรือเท่ากับร้อยละ
80 ของมูลค่าหุ้นกู้อนุพันธ์ที่ตราไว้ ส่วนผู้ลงทุนสถาบันและผู้ลงทุนรายใหญ่สามารถขอให้บริษัทฯ
กำหนดเงื่อนไขให้ผู้ลงทุนสถาบันและผู้ลงทุนรายใหญ่ได้รับมูลค่าการไถ่ถอนรวมที่ไม่ต่ำกว่าร้อยละ
80 ของมูลค่าหุ้นกู้อนุพันธ์ที่ตราไว้ ได้เช่นเดียวกับผู้ลงทุนรายย่อย โดยบริษัทฯ (ผู้ออกหุ้นกู้อนุพันธ์)
จะทำการจำกัดความเสี่ยงทางด้านราคาด้วยวิธีเดียวกัน

สำหรับการบริหารความเสี่ยงทางด้านสภาพคล่องทางการเงินจากกรณีที่บริษัทฯ
ต้องชำระเงินให้ผู้ลงทุนเมื่อเกิดการขอไถ่ถอนหุ้นกู้อนุพันธ์ก่อนวันครบกำหนดไถ่ถอน บริษัทฯ
ได้จัดเตรียมเงินสดเพื่อรักษาสภาพคล่องอย่างระมัดระวัง
โดยพิจารณาจากการประเมินระดับความเสี่ยงที่อาจเกิดขึ้นภายใต้สมมติฐานต่างๆ (Scenario
Analysis)
ส่วนในกรณีฉุกเฉินนอกเหนือจากที่คาดหมายไว้หรือในกรณีที่มีการไถ่ถอนหุ้นกู้อนุพันธ์ก่อนกำหนด
หากบริษัทฯ มีความจำเป็นใช้เงิน บริษัทฯ
สามารถที่จะทำการขอใช้วงเงินสภาพคล่องระยะสั้นจากธนาคารพาณิชย์ และสถาบันการเงินอื่นๆ
เพื่อใช้เป็นวงเงินสดระยะสั้นเพื่อรองรับความต้องการการไถ่ถอนแบบทันที

สำหรับการบริหารความเสี่ยงทางด้านปฏิบัติการ บริษัทฯ
ได้มีการจัดทำแผนผังการปฏิบัติการที่ชัดเจนและมีการซักซ้อมความเข้าใจในการปฏิบัติงานให้กับบุคลากรที่เกี่ยวข้อง
รวมทั้งขั้นตอนการจัดทำเอกสารในแต่ละฝ่าย
เพื่อสามารถตรวจทานความถูกต้องของข้อมูลการซื้อขายได้ตลอดเวลา

2.8 ความเสี่ยงทางด้านบุคลากร

ธุรกิจนายหน้าซื้อขายหลักทรัพย์เป็นธุรกิจที่ต้องพึ่งพิงบุคลากรที่มีความรู้ ประสบการณ์ และ
ความสามารถของเจ้าหน้าที่การตลาดที่ทำหน้าที่เป็นผู้ติดต่อและให้คำแนะนำแก่นักลงทุน
และขยายฐานลูกค้าให้เพิ่มมากขึ้น บริษัทฯ มีนโยบายในการสนับสุน
ส่งเสริมการพัฒนาความรู้และทักษะการปฏิบัติงานอย่างต่อเนื่อง รวมทั้ง
มีการพิจารณาทบทวนผลตอบแทนและสวัสดิการต่างๆ
ให้อยู่ในระดับที่เหมาะสมและทัดเทียมคู่แข่งในธุรกิจหลักทรัพย์อย่างสม่ำเสมอ
เพื่อรักษาให้บุคลากรที่มีศักยภาพให้คงอยู่กับบริษัทฯในระยะยาว

2.9 ความเสี่ยงจากการขัดข้องของระบบเทคโนโลยีสารสนเทศ

ระบบเทคโนโลยีสารสนเทศเป็นโครงสร้างพื้นฐานสำคัญในการให้บริการธุรกิจนายหน้าซื้อขายหลักทรัพย์และธุรกิจตัวแทนซื้อขายสัญญาซื้อขายล่วงหน้า
ปัจจุบันบริษัทฯมีระบบซื้อขายหลักทรัพย์ที่มีประสิทธิภาพ
มีระบบรักษาความปลอดภัยอยู่ในเกณฑ์มาตรฐานสากลเพื่อรองรับการให้บริการแก่ลูกค้าที่เพิ่มปริมาณสูงขึ้น
และกำหนดให้มีการปรับปรุงและเพิ่มประสิทธิภาพของการทำงานของระบบเพื่อรองรับธุรกรรมที่จะเกิดขึ้นในอนาคต
นอกจากนี้บริษัทฯ
ยังได้จัดตั้งศูนย์สำรองข้อมูลซึ่งสามารถใช้งานแทนได้ทันทีในกรณีที่ระบบที่สำนักงานใหญ่ขัดข้อง
โดยจัดให้มีการทดสอบแผนฉุกเฉินอย่างสม่ำเสมอ
เพื่อรองรับเหตุขัดข้องที่อาจเกิดขึ้นได้อย่างทันเหตุการณ์

2.10 ความเสี่ยงจากการดำเนินกิจกรรมที่ไม่สอดคล้องกับแนวทางของหน่วยงานกำกับดูแล

ธุรกิจหลักทรัพย์เป็นธุรกิจที่ถูกควบคุมโดยข้อกำหนดจากภาครัฐและหน่วยงานที่กำกับดูแลตลาดทุน
ได้แก่ ตลาดหลักทรัพย์ฯ และสำนักงาน ก.ล.ต.
บริษัทฯดำเนินธุรกิจการให้บริการจึงจำเป็นต้องอาศัยความน่าเชื่อถือและความไว้วางใจจากลูกค้า
หากพนักงานของบริษัทฯปฏิบัติหน้าที่ขัดต่อข้อกำหนด หรือดำเนินการใด ๆ ที่ไม่เหมาะสม
อาจก่อให้เกิดความเสียหายต่อชื่อเสียงและประโยชน์ของผู้มีส่วนได้ส่วนเสียได้ บริษัทฯ
มีนโยบายลดความเสี่ยงในด้านนี้
โดยกำหนดนโยบายและทิศทางการดำเนินงานที่คำนึงถึงการกำกับดูแลกิจการที่ดี
มีระบบสอบยันในการปฏิบัติงาน (Check and Balance)
และส่งเสริมให้ทุกหน่วยงานตระหนักถึงความรับผิดชอบในการปฏิบัติหน้าที่อย่างมีประสิทธิภาพ
เพื่อรักษาประโยชน์ของผู้มีส่วนได้ส่วนเสียทุกฝ่าย
โดยยึดมั่นในจรรยาบรรณเพื่อเพิ่มมูลค่าทางเศรษฐกิจสูงสุดให้แก่กิจการและผลประโยชน์ในระยะยาวแก่ผู้ถือหุ้น